[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2.6.2006

COM(2006) 264 végleges

2006/0093 (CNS)

Javaslat

A TANÁCS RENDELETE

egyedi mezőgazdasági intézkedések kisebb égei-tengeri szigetek javára történő meghatározásáról, valamint az 1782/2003/EK rendelet módosításáról

(előterjesztő: a Bizottság)

INDOKLÁS

1993 július 19-én a Tanács elfogadta az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló 2019/93/EGK rendeletet. Ezen intézkedések hatékonynak bizonyultak a mezőgazdaság támogatása és e szigetek ellátásának biztosítása terén.

Másrészről, ezen intézkedések megvalósítása kívánnivalókat is hagy maga után; a rendszer két területének, azaz az egyedi ellátási intézkedéseknek és a helyi termékek előállításához a kisebb égei-tengeri szigeteken nyújtott támogatásnak az igazgatása kissé rugalmatlannak bizonyult. A Bizottságnak jogszabályokat kell elfogadnia annak érdekében, hogy az ellátási mérlegek kiigazításával figyelembe lehessen venni a keresletben beálló kisebb ingadozásokat is.

Ráadásul a helyi termékek előállításának támogatására hozott szabályozás számos (mikro) intézkedésből áll, amelyeket az említett tanácsi rendelet alakított ki. Ezen intézkedések kiigazítása csak egy intézményközi jogalkotási folyamat keretében lehetséges, amely lelassítja a közösségi cselekvést és akadályozza azt, hogy az a lehető leggyorsabban reagáljon a kisebb égei-tengeri szigetek egyedi helyzetére, annak ellenére, hogy ez gyakran csak mérsékelt összegeket érint.

E tekintetben a javaslat az e kisebb szigetek részére biztosított támogatás nyújtásának módját megalapozó filozófia megváltoztatására irányul; a döntéshozatalban való részvétel ösztönzésével és az egyedi igényeikre való válaszadás felgyorsításával.

E rendelettervezet szerint Görögország egy programot nyújt be a kisebb égei-tengeri szigetek tekintetében. E program tartalmaz egy fejezetet az egyedi ellátási intézkedésekről azon mezőgazdasági termékek vonatkozásában, amelyek emberi fogyasztás céljára alapvetően szükségesek a kisebb égei-tengeri szigeteken, akár mint mezőgazdasági inputanyagok vagy feldolgozás céljára, valamint tartalmaz egy másik fejezetet a helyi termelés támogatásáról.

A rendelet nem érinti a finanszírozási forrásokat vagy a közösségi támogatás mértékét.

A Közösség a programot az EMOGA Orientációs Részlegéből 100%-ban finanszírozza a Tanács rendeletében meghatározott éves felső határig. E támogatás egy részét a helyi mezőgazdasági termelésre kell elkülöníteni. Az összegeket a 2003. évi referenciaidőszakban az egyedi ellátási intézkedések finanszírozására fordított átlagos kiadások, valamint a kiadásoknak a helyi termelés támogatására alkalmazandó felső határa alapján számították ki.

2006/0093 (CNS)

Javaslat

A TANÁCS RENDELETE

egyedi mezőgazdasági intézkedések kisebb égei-tengeri szigetek javára történő meghatározásáról, valamint az 1782/2003/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára,

tekintettel az Európai Parlament véleményére[1],

Mivel:

(1) Néhány égei-tengeri sziget földrajzi elhelyezkedése szállítási többletköltségeket eredményez azon termékek vonatkozásában, amelyek emberi fogyasztás céljára alapvetően szükségesek, akár mint mezőgazdasági inputanyagok vagy feldolgozás céljára. Ezen túlmenően az elszigeteltségből és távolságból fakadó objektív körülmények további nehézségeket okoznak ezen égei-tengeri szigeteken a gazdasági szereplők és a termelők számára, akik e nehézségek következtében súlyos hátrányokat szenvednek el. Egyes esetekben a gazdasági szereplők és a termelők kettős elszigeteltségtől szenvednek. E hátrányok csökkentésének módja az érintett termékek árának mérséklése lehet. Így indokolt egyedi ellátási intézkedéseket bevezetni az égei-tengeri szigetek ellátásnak biztosítására, és ellentételezést nyújtani a távoli fekvésből és elszigeteltségből fakadó többletköltségeik tekintetében.

(2) Az égei-tengeri szigeteken tapasztalt problémákat nyomatékosítja a szigetek kis mérete; a tervezett intézkedések hatékonyságának biztosításához az szükséges, hogy ezen intézkedések csak az úgynevezett „kisebb szigetekre” legyenek alkalmazhatók.

(3) Az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendelet[2] által meghatározott, a kisebb égei-tengeri szigeteken folytatott helyi termelés támogatására irányuló közösségi politika számos terméket, valamint az ezek előállítására, forgalmazására vagy feldolgozására vonatkozó intézkedést foglalt magában. Ezen intézkedések hatékonynak bizonyultak és biztosították, hogy a mezőgazdasági tevékenységek fennmaradjanak és fejlődjenek. A Közösségnek továbbra is támogatnia kell azon termelési formákat, amelyek kulcsszerepet játszanak a kisebb égei-tengeri szigetek környezetvédelmi, társadalmi és gazdasági egyensúlyában. A tapasztalatok szerint – a vidékfejlesztési politikához hasonlóan – a helyi hatóságokkal kialakított szorosabb együttműködés segíthet célzottabb módon megoldani a szigeteket érintő egyedi problémákat. Ezért a helyi termelés támogatását a legmegfelelőbb földrajzi szintre vonatkozóan meghatározott, Görögország által a Bizottsághoz benyújtandó általános program keretében kell folytatni.

(4) Annak érdekében, hogy az árak csökkentésére irányuló célkitűzés megvalósítható legyen a kisebb égei-tengeri szigeteken, és mérsékelni lehessen a szigetek távoli elhelyezkedéséből és elszigeteltségéből fakadó további költségeket úgy, hogy a közösségi termékek versenyképessége megmaradjon, támogatást kell nyújtani a közösségi termékeknek a kisebb égei-tengeri szigetekre történő szállításához. E támogatásnak figyelembe kell vennie a kisebb égei-tengeri szigetekre történő szállítás többletköltségeit és – a mezőgazdasági inputanyagok, valamint a feldolgozásra szánt termékek esetében – az elszigeteltségből és a távoli elhelyezkedésből fakadó többletköltségeket.

(5) Mivel az egyedi ellátási intézkedések hatálya alá tartozó mennyiségek kizárólag a kisebb égei-tengeri szigetek ellátási igényének kielégítését szolgálják, e szabályozás nem érinti hátrányosan a belső piac szabályszerű működését. Hasonlóképpen nem vezethetnek ezen egyedi ellátási szabályok a kereskedelem eltérítéséhez az érintett termékek körében. Ennek érdekében meg kell tiltani e termékek elszállítását vagy exportálását a kisebb égei-tengeri szigetekről. Meg kell azonban engedni e termékek elszállítását vagy exportálását, ha az egyedi ellátási intézkedésekből származó előnyt visszatérítik, vagy, feldolgozott termékek esetén, a regionális kereskedelem engedélyezése érdekében. Figyelembe kell venni a harmadik országokba történő kivitelt is, és ennek megfelelően engedélyezni kell a hagyományos exportcikknek minősülő feldolgozott termékek kivitelét. A feldolgozott termékek hagyományos elszállítására sem kell alkalmazni a korlátozást. Az egyértelműség érdekében meg kell határozni a hagyományos exportcikkek, illetve a hagyományosan elszállított termékek esetében a referenciaidőszakot.

(6) Az egyedi ellátási intézkedések céljainak elérése érdekében a szabályozás gazdasági előnyeit a termelési költségek tekintetében kell meghatározni, és az árakat a végfelhasználó szintjéig csökkenteni kell. Ezért a támogatás feltétele az, hogy azt ténylegesen hárítsák át a végfelhasználóra, és ennek végrehajtását megfelelőképpen ellenőrizni kell.

(7) A helyi mezőgazdasági termelés és a mezőgazdasági termékekkel való ellátás fejlesztése mint cél elérésének támogatására össze kell hangolni az érintett szigetek ellátásának programozási szintjét, és szisztematikus együttműködési megközelítést kell alkalmazni a Bizottság és Görögország között. Az ellátási programot ezért a Görögország által kijelölt hatóságoknak kell elkészíteniük, és azt jóváhagyásra be kell nyújtani a Bizottsághoz.

(8) A kisebb égei-tengeri szigetek mezőgazdasági termelőit ösztönözni kell arra, hogy minőségi termékeket állítsanak elő, és támogatni kell e termékek forgalomba hozatalát.

(9) Eltérést lehet biztosítani a Bizottság azon következetes politikájától, hogy nem engedélyezi a Szerződés I. mellékletében meghatározott mezőgazdasági termékek előállítására, feldolgozására vagy forgalomba hozatalára vonatkozó állami támogatás nyújtását, annak érdekében, hogy enyhítsék a kisebb égei-tengeri szigeteken folyatott mezőgazdasági termelést sújtó azon egyedi nehézségek hatásait, amelyeknek oka e szigetek távoli elhelyezkedése, elszigeteltsége, kis területe, hegyvidéki domborzata és éghajlata, valamint néhány terméktől való függősége.

(10) E rendelet végrehajtása nem érintheti hátrányosan azon egyedi támogatás szintjét, melyben a kisebb égei-tengeri szigetek ezideig részesültek. Ennek érdekében, a megfelelő intézkedések megtételének biztosítására, Görögország részére biztosítani kell a 2019/93/EGK rendelet alapján már biztosított közösségi támogatásnak megfelelő összeget. Az e rendelet által a kisebb égei-tengeri szigeteken folyatott mezőgazdasági termelés támogatására létrehozott új rendszert össze kell hangolni az ugyanilyen termelési formákhoz a Közösség más területein nyújtott támogatásokkal. Az egyértelműség érdekében a 2019/93/EGK rendeletet hatályon kívül kell helyezni.

(11) A szubszidiaritás elvével összhangban, valamint a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003 szeptember 29-i 1782/2003/EK tanácsi rendelet[3] szellemében célszerű a kisebb égei-tengeri szigetekre vonatkozó egyedi intézkedések végrehajtásának feladatát Görögországra ruházni; így ezen intézkedések működtetése a Bizottság által jóváhagyott program útján lehetséges.

(12) Görögország úgy döntött, hogy 2006 január 1-től az egész országra egységes kifizetési rendszert alkalmaz. A kisebb égei-tengeri szigetekre vonatkozó szabályozás összehangolásának biztosítása érdekében az 1782/2003/EK rendeletet módosítani kell.

(13) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999 június 28-i 1999/468/EK tanácsi határozattal[4] összhangban kell elfogadni.

(14) Az e rendeletben meghatározott programot 2007. január 1-jétől kell alkalmazni. Ahhoz azonban, hogy a program a fenti időpontban elindulhasson, Görögország és a Bizottság részére biztosítani kell annak lehetőségét, hogy minden előkészítő intézkedést megtehessenek az e rendelet hatálybalépése és a program alkalmazásának kezdési időpontja közötti időszakban.

ELFOGADTA EZT A RENDELETET:

I. fejezet bevezető rendelkezések

1. CIKK HATÁLY ÉS fogalommeghatározás

(1) E rendelet egyedi intézkedéseket határoz meg a Szerződés I. mellékletében felsorolt mezőgazdasági termékek (a továbbiakban: „mezőgazdasági termékek”), továbbá a mezőgazdasági termelőeszközök tekintetében, abból a célból, hogy orvosolja a kisebb égei-tengeri szigetek (a továbbiakban: „kisebb szigetek”) távoli fekvése és elszigeteltsége által okozott nehézségeket.

(2) E rendelet alkalmazásában „kisebb szigetnek” minősül Kréta és Evia szigete kivételével minden égei-tengeri sziget.

2. cikkKözösségi támogatási program

A kisebb szigetek közösségi támogatási programja (a továbbiakban: „támogatási program”) a következőket tartalmazva jön létre:

(a) egyedi ellátási intézkedések a II. fejezet szerint, valamint

(b) a helyi mezőgazdasági termelést támogató egyedi intézkedések a III. fejezet szerint.

II. fejezet EGYEDI ELLÁTÁSI INTÉZKEDÉSEK

3. CIKK ELőZETES ELLÁTÁSI MÉRLEG

(1) Egyedi ellátási intézkedések kerülnek bevezetésre azon mezőgazdasági termékek vonatkozásában, amelyek emberi fogyasztás céljára, más termékek előállításához vagy mezőgazdasági inputként alapvetően szükségesek a kisebb szigeteken.

(2) Minden évben előzetes ellátási mérleget kell készíteni, amely meghatározza, hogy az ellátási igény teljesítéséhez mennyi, az 1. bekezdésben megjelölt, mezőgazdasági termék szükséges. Az előzetes ellátási mérleget a Görögország által kijelölt hatóságok határozzák meg és nyújtják be a Bizottsághoz jóváhagyásra.

Külön előzetes mérleg készíthető azon vállalkozások igényeiről, amelyek termékeket csomagolnak és dolgoznak fel a helyi piacra, hagyományos szállítóként a Közösség egyéb részeibe, vagy exportálják a hagyományos kereskedelmi forgalomban.

4. cikkA szabályozások működtetése

(1) A 3. cikk (1) bekezdésében meghatározott termékeknek a kisebb szigetekre történő szállítása támogatásban részesül.

A támogatás összegének meghatározása során figyelembe kell venni a termékeknek a kisebb szigeteken történő forgalomba hozatala további költségeit, a szokásos görög szárazföldi feladási kikötők, és a szigeteken található, a végső rendeltetési szigetekre szállított áruk tranzitkikötőinek vagy berakodási kikötőinek költségei alapján.

(2) Az egyedi ellátási intézkedések végrehajtása során különösen a következőket kell figyelembe venni:

(a) a kisebb szigetek egyedi igényei és a pontos minőségi követelmények;

(b) a hagyományos kereskedelmi forgalom a görög szárazföldi kikötők és az égei-tengeri szigetek között;

(c) a javasolt támogatás közgazdasági vonatkozásai;

(d) adott esetben, a helyi termékek potenciális fejlődése akadályozásának elkerülése.

(3) Az egyedi ellátási intézkedésekre való jogosultságnak az a feltétele, hogy a gazdasági előnyöket ténylegesen áthárítsák a végfogyasztókra.

5. cikkHarmadik országokba való exportálás és a Közösség további részeibe történő szállítás

(1) Az egyedi ellátási intézkedések hatálya alá tartozó termékek csak a 15. cikk (2) bekezdésében meghatározott eljárásnak megfelelően meghatározott feltételekkel exportálhatók harmadik országokba vagy szállíthatók a Közösség további részeibe.

E feltételek közé tartozik különösen az egyedi ellátási intézkedések alapján kapott támogatás visszafizetése.

(2) Harmadik országokba történő exportálás vagy a Közösség további részeibe történő szállítás az egyedi ellátási intézkedések alapján támogatott termékekből a kisebb szigeteken feldolgozott termékek esetében a hagyományos exportcikkek és a hagyományos szállítások keretében lehetséges. A exportálható vagy szállítható mennyiségeket a 15. cikk (2) bekezdésében írt eljárás szerint kell meghatározni.

Az így exportált termékek után exportvisszatérítés nem jár.

6. cikkA szabályozás alkalmazásának részletes feltételei

Az e fejezet alkalmazásának részletes szabályait a 15. cikk (2) bekezdésében említett eljárással összhangban kell elfogadni. E szabályok határozzák meg különösen azon feltételeket, amelyek alapján Görögország módosíthatja az egyes években az egyedi ellátási intézkedések keretében a különböző termékekre allokált mennyiségeket és forrásokat, és, szükség esetén, szállítási igazolások rendszerét vezetheti be.

III. fejezeta helyi mezőgazdasági termékek támogatására vonatkozó intézkedések

7. CIKK TÁMOGATÁSI INTÉZKEDÉSEK

(1) A támogatási program tartalmazza a kisebb szigeteken a helyi mezőgazdasági termelés folyamatosságának megőrzéséhez és fejlesztéséhez szükséges intézkedéseket.

(2) A támogatási program a Görögország által legkedvezőbbnek tartott földrajzi szinten jön létre. A programot a Görögország által kijelölt illetékes hatóság készíti el, amely a megfelelő helyi szinten az illetékes hatóságokkal és szervekkel folytatott konzultációt követően benyújtja azt a Bizottsághoz jóváhagyás céljából.

8. cikkKompatibilitás és konzisztencia

(1) A támogatási program alapján tett intézkedéseknek meg kell felelniük a közösségi jognak és összhangban kell állniuk más közösségi politikákkal és az e politikák végrehajtására tett intézkedésekkel.

(2) Biztosítani kell, hogy a támogatási program alapján tett intézkedések összhangban álljanak a közös agrárpolitika egyéb eszközei alapján végrehajtott intézkedésekkel, különös tekintettel a piacok közös szervezésére, a vidékfejlesztésre, a termékminőségre, az állatjólétre, és a környezetvédelemre.

Különösen nem finanszírozható e fejezet alapján olyan intézkedés, amely:

(a) a piac közös szervezésére vonatkozó jövedelemtámogatási vagy támogatási rendszer kiegészítő támogatása, kivéve az objektív kritériumok alapján indokolt kivételes esetekben;

(b) kutatási projekt támogatása, kutatási projekt támogatására szolgáló intézkedések, illetve a tanács 90/424/EGK[5] határozata alapján közösségi finanszírozásra jogosult intézkedések;

(c) a tanács 1698/2005/EK[6] rendeletének hatálya alatti intézkedések támogatása.

9. cikkA támogatási program tartalma

A támogatási program tartalmazhatja:

(a) a jelenlegi mezőgazdasági termelési helyzet mennyiségi leírását, figyelembe véve a rendelkezésre álló értékelések eredményeit, rámutatva az aránytalanságokra, a hiányokra és a fejlesztési lehetőségekre;

(b) a javasolt stratégia leírását, a kiválasztott prioritásokat, ezek mennyiségi céljait, és a várt gazdasági, környezetvédelmi, és társadalmi hatásokat bemutató értékelést, ide értve a foglalkoztatási hatásokat is;

(c) az intézkedések végrehajtásának tervét, és egy általános indikatív finanszírozási táblázatot, amely bemutatja a felhasználható forrásokat;

(d) annak igazolását, hogy a támogatási program különböző intézkedései egymással kompatibilisek és konzisztensek, valamint a monitoring és az értékelés során használandó kritériumokat;

(e) a támogatási program hatékony és megfelelő megvalósításának biztosítására tett lépéseket, ideértve a közzétételre, a monitoringra és értékelésre vonatkozó szabályozást, valamint az ellenőrzésekre és szankciókra vonatkozó rendelkezéseket;

(f) a támogatási program megvalósításáért felelős illetékes hatóság kijelölését, valamint a hatóságok és társult testületek megfelelő szintjének kijelölését.

10. cikkMonitoring

A támogatási program megvalósításának hatékony monitoringját biztosító eljárásokat, továbbá fizikai és pénzügyi indikátorokat a 15. cikk (2) bekezdésében említett eljárással összhangban kell elfogadni.

IV. FEJEZET KAPCSOLÓDÓ INTÉZKEDÉSEK

11. CIKK ÁLLAMI TÁMOGATÁS

(1) Azon mezőgazdasági termékek esetében, amelyekre esetében a Szerződés 87., 88., és 89. cikkét kell alkalmazni, a Bizottság engedélyezhet működési támogatást azon ágazatokban, amelyek e termékeket állítják elő, dolgozzák fel vagy hozzák forgalomba, annak érdekében, hogy enyhítse a kisebb szigetek távoli fekvése és elszigeteltsége által a mezőgazdasági termelésben okozott egyedi nehézségeket.

(2) Görögország kiegészítő finanszírozást kapcsolhat a támogatási program megvalósításához. Az ilyen esetekben Görögország értesíti a Bizottságot az állami támogatásról és a Bizottság jóváhagyhatja azt e rendelettel összhangban a támogatási program részeként. Az így bejelentett támogatás a Szerződés 88. cikke (3) bekezdésének első mondata alapján bejelentett támogatásnak minősül.

V. fejezetpénzügyi rendelkezések

12. CIKK PÉNZÜGYI FORRÁSOK

(1) Az e rendeletben meghatározott intézkedések az agrárpiacok stabilizációját célzó beavatkozásnak minősülnek a tanács 1290/2005[7]/EK rendelete 3. cikke (1) bekezdésének b) pontja értelmében.

(2) A Közösség a II. és III. fejezetben meghatározott intézkedéseket legfeljebb évi 29,93 millió euró összegben finanszírozza.

(3) Az évente a támogatási programra fordított összeg nem haladhatja meg a 5,47 millió eurót.

VI. fejezetáltalános, átmeneti és záró rendelkezések

13. CIKK TÁMOGATÁSI PROGRAMTERVEZET

(1) Görögország támogatási programtervezetet nyújt be a Bizottsághoz legkésőbb 2006 október 31-ig, a 12. cikk (2) és (3) bekezdéseiben említett pénzügyi allokáció keretében.

A támogatási programtervezet tartalmaz egy előzetes ellátási mérlegtervezetet, amely feltünteti a termékeket, azok mennyiségét és a közösségi ellátási támogatás összegét, valamint a helyi termelés támogatásának programtervezetét.

(2) A Bizottság értékeli a javasolt támogatási programot, és dönt annak jóváhagyásáról, összhangban a 15. cikk (2) bekezdésében megjelölt eljárással.

(3) A támogatási programot 2007. január 1-től kell alkalmazni.

14. cikkVégrehajtási szabályok

Az e rendelet végrehajtásához szükséges intézkedéseket a 15. cikk (2) bekezdésében említett eljárással összhangban kell elfogadni. Ezek különösen a következőket tartalmazzák:

(a) azon feltételeket, amelyek alapján Görögország módosíthatja az ellátási támogatás mennyiségét és szintjét és a támogatási intézkedéseket, illetve a helyi termelés támogatására szánt források allokációját.

(b) a Görögország által alkalmazandó ellenőrzések és szankciók minimális előírására vonatkozó rendelkezéseket.

15. cikk Irányítóbizottság

(1) A Bizottságot az 1782/2003/EK rendelet 144. cikke alapján létrehozott Közvetlen Kifizetések Irányítóbizottsága segíti

(2) Az e bekezdésre történő hivatkozás esetén az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikkének (3) bekezdésében meghatározott időszak egy hónap.

16. cikkNemzeti intézkedések

Görögország megteszi mindazon intézkedéseket, amelyek az e rendeletnek való megfeleléshez szükségesek, különös tekintettel az ellenőrzésekre és igazgatási szankciókra, és ezekről tájékoztatja a Bizottságot.

17. cikkTájékoztatás és jelentések

(1) Görögország legkésőbb minden év február 15-ig tájékoztatja a Bizottságot a rendelkezésére álló előirányzatokról, amelyeket a következő évben a támogatási program végrehajtásában fel kíván használni.

(2) Görögország legkésőbb minden év június 30-ig jelentést nyújt be a Bizottsághoz az e rendeletben előírt intézkedéseknek az előző évben történő végrehajtásáról.

(3) Legkésőbb 2011. december 31-én, azt követően pedig ötévente, a Bizottság általános jelentést nyújt be az Európai Parlamenthez és a Tanácshoz az e rendelet alapján végzett tevékenység hatásáról és ahhoz csatolja esetleges javaslatait.

18. cikkHatályon kívül helyezés

A 2019/93/EGK rendelet 2007. január 1-től hatályát veszti.

A hatályon kívül helyezett rendeletre vonatkozó hivatkozások az e rendeletre történő hivatkozásnak minősülnek, és azokat az e rendelet mellékletét képező megfelelési táblázat szerint kell értelmezni.

19. cikkÁtmenet i intézkedések

A 15. cikk (2) bekezdésében meghatározott eljárással összhangban a Bizottság elfogadhatja a 2019/93/EGK rendelet szerinti intézkedések és az e rendelet által bevezetett intézkedések közötti gördülékeny átmenet biztosításához szükséges átmeneti intézkedéseket.

20. cikkAz 1782/2003/EK rendelet módosítása

Az 1782/2003/EK rendelet a következőképpen módosul:

(1) A 70. cikk a következőképpen módosul:

(a) az (1) bekezdés b) pontjának helyébe a következő rendelkezés lép:

„b) a VI. mellékletben felsorolt minden más olyan közvetlen kifizetés, amelyet a bázisidőszakban Franciaország tengerentúli megyéiben, az Azori-szigeteken, Madeirán, a Kanári-szigeteken és az égei-tengeri szigeteken ítéltek oda a mezőgazdasági termelőknek. ”;

(b) a (2) bekezdésben az első albekezdés helyébe a következő rendelkezés lép:

„A tagállamok az (1) bekezdésben említett közvetlen kifizetéseket a 64. cikk (2) bekezdésében meghatározott felső határok figyelembe vételével, a IV. cím 3., 6. és 7–13. fejezeteiben meghatározott feltételek mellett ítélik oda”;

(2) A 71. cikk (2) bekezdésében az első albekezdés helyébe a következő rendelkezés lép:

„E rendelet 70. cikke (2) bekezdésének sérelme nélkül, az átmeneti időszak során az érintett tagállam a VI. mellékletben említett közvetlen kifizetéseket az e rendelet IV. címének 3., 6., illetőleg 7–13. fejezetében, megállapított feltételek mellett alkalmazza, a 41. cikkben említett nemzeti felső határban az e közvetlen kifizetések alkotóelemének megfelelő költségvetési felső határokon belül, amelyeket a 144. cikk (2) bekezdésében említett eljárással összhangban kell meghatározni.”;

(3) Az I. és VI. mellékletekben az „égei-tengeri szigetek” sorát törölni kell.

21. cikkHatálybalépés

E rendelet az Európai Unió Hivatalos Lapjában történő közzétételt követő napon lép hatályba.

E rendeletet 2007. január 1-jétől kell alkalmazni. A 11., 13. és 14. cikket azonban a hatálybalépés napjától alkalmazni kell.

E rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, …-án/-én.

a Tanács részéről

az Elnök

MELLÉKLET

MEGFELELÉSI TÁBLÁZAT

2019/93/EGK rendelet | E rendelet |

1. cikk | 1. cikk |

2. cikk | 3. cikk |

3. cikk (1) bekezdés | 4. cikk (1) bekezdés |

3. cikk (2) bekezdés | 4. cikk (2) bekezdés |

3. cikk (3) bekezdés | 4. cikk (3) bekezdés |

3. cikk (4) bekezdés | 5. cikk (1) bekezdés |

3. cikk (5) bekezdés | 5. cikk (2) bekezdés |

3a. cikk (1) bekezdés a) pont | – |

3a. cikk (1) bekezdés b) pont | 12. cikk (3) bekezdés |

3a. cikk (1) bekezdés c) pont | 4. cikk (3) bekezdés és 14. cikk b) pont |

3a. cikk (1) bekezdés d) pont | 6. cikk |

3. cikk (2) bekezdés | 6. cikk |

5. cikk | 7. cikk (1) bekezdés |

6. cikk | – |

8. cikk | – |

9. cikk | – |

11. cikk | – |

12. cikk | – |

13. cikk | – |

13a. cikk | 15. cikk |

14. cikk | 12. cikk (1) bekezdés |

14a. cikk | 16. cikk |

15. cikk (1) bekezdés | 17. cikk (2) bekezdés |

15. cikk (2) bekezdés | 17. cikk (3) bekezdés |

16. cikk | 21. cikk |

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS: 05 02 11 04 és 05 03 02 35 | ELŐIRÁNYZATOK: 119 millió euró és 53 millió euró |

2. | CÍM: A Tanács rendelete egyedi mezőgazdasági intézkedések kisebb égei-tengeri szigetek javára történő meghatározásáról, valamint az 1782/2003/EK rendelet módosításáról |

3. | JOGALAP: A Szerződés 36. és 37. cikke |

4. | CÉLKITŰZÉSEK: Az égei-tengeri szigetekre vonatkozó intézkedések racionalizálása, tekintettel hatékonyságuk javítására, különösen olyan programok kialakítása útján, amelyek egyedi ellátási intézkedések alkalmazására és a helyi mezőgazdasági termelés támogatására vonatkozó intézkedésekre vonatkoznak, az érintett régió igényei számára legmegfelelőbb formában. |

5. | PÉNZÜGYI HATÁSOK | 12 HÓNAPOS IDŐSZAK (millió euró) | JELENLEGI PÉNZÜGYI ÉV 2006 (millió euró) | KÖVETKEZŐ PÉNZÜGYI ÉV 2007 (millió euró) |

5.0 | KIADÁSOK – AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – A NEMZETI HATÓSÁGOK TERHÉRE – EGYÉB | (1) | – | – |

5.1 | BEVÉTEL – AZ EK SAJÁT FORRÁSAI (LEFÖLÖZÉSEK / VÁMOK) – NEMZETI SZINTŰ BEVÉTELEK | – | – | – |

2008 | 2009 | 2010 | 2011 és azt követően |

5.0.1 | KIADÁSI ELŐIRÁNYZAT | (1) | (1) | (1) | (1) |

5.1.1 | BEVÉTELI ELŐIRÁNYZAT |

5.2 | SZÁMÍTÁSI MÓD: – |

6.0 | FINANSZÍROZHATÓ-E A PROJEKT A JELENLEGI KÖLTSÉGVETÉS MEGFELELŐ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A JELENLEGI KÖLTSÉGVETÉS ALCÍMEI KÖZÖTTI ÁTCSOPORTOSÍTÁS ÚTJÁN? | IGEN NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN NEM |

6.3 | SZÜKSÉGES LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN NEM |

ÉSZREVÉTELEK: (1) Az intézkedés éves felső határokat határoz meg az egyedi ellátási intézkedések és a helyi termelés támogatását szolgáló intézkedések finanszírozására. Mivel e felső határok egy közelmúltbeli referenciaidőszak átlagos kiadásán és a helyi termelés előmozdítására vonatkozó egyes támogatásokra már jelenleg vonatkozó felső értékeken alapulnak, az intézkedés nincs hatással a költségvetésre. |

[pic][pic][pic][pic][pic][pic]

[1] HL C …, …, …. o.

[2] HL L 184, 1993.7.27., 1. o. A legutóbb az 1782/2003/EK rendelettel (HL L 270, 2003.10.21., 1. o.) módosított rendelet.

[3] HL L 270, 2003.10.21., 1. o. A legutóbb a 319/2006/EK rendelettel (HL L 58, 2006.2.28., 32. o.) módosított rendelet.

[4] HL L 184, 1999.7.17., 23. o.

[5] HL L 224, 1990.8.18., 19. o.

[6] HL L 227, 2005.10.25., 1. o.

[7] HL L 209, 2005.8.11., 1. o.